Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 403/08)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„KIWI DE CORSE“

ES Nr. PGI-FR-02433–2018 9 11

SKVN ( ) SGN (X)

1. Pavadinimas (-ai)

„Kiwi de Corse“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Kiwi de Corse“ yra 'Hayward' veislės vaisiai.

Jie yra ovalios formos su žalsvai ruda odele, gausiai padengta smulkiais pūkeliais. Minkštimas žalias, blizgus, su juodomis sėklytėmis.

„Kiwi de Corse“ vaisius yra saldus ir rūgštokas, o jo minkštimas – minkštas ir sultingas..

Cukraus kiekis „Kiwi de Corse“ vaisiuose yra ne mažesnis kaip 12 Brix laipsnių, o jų standumas – ne mažesnis kaip 1,5 kg/0,5 cm2.

Su SGN gali būti parduodami tik aukščiausios ir I kategorijos vaisiai, kurių mažiausias svoris yra 70 g.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi „Kiwi de Corse“ gamybos etapai (nuo auginimo iki rūšiavimo pagal dydį ir kokybę) vykdomi SGN geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Kiwi de Corse“ vaisiai pakuojami geografinėje vietovėje siekiant užtikrinti, kad vartotojai gautų kokybišką, cheminiu būdu po surinkimo neapdorotą produktą.

„Kiwi de Corse“ yra švieži vaisiai, nuskinti tuomet, kai pasiekia fiziologinę brandą. Nuskinti vaisiai neapdorojami jokiais cheminiais konservavimo preparatais, todėl išlieka jautrūs smūgiams ir įbrėžimams, kurių gali atsirasti dėl ilgo palaidų vaisių gabenimo padėkluose. Be to, gabenant padėkluose uždaroje patalpoje jūrų transportu, po to vežant šaldomaisiais sunkvežimiais, tarp vaisių nevyksta oro cirkuliacija ir susidaro nevienodos klimatinės sąlygos, dėl kurių vaisiai padėkluose fiziologiškai bręsta nevienodai.

Įmonėse taip pat atliekamos kitos, nuo pakavimo neatskiriamos operacijos (rūšiavimas, sertifikavimas ir ženklinimas). Jas svarbu atlikti netoli sodų, jos papildo gamintojų darbą ir leidžia išvengti nereikalingų veiksmų su palaidais vaisiais.

Pakavimas geografinėje vietovėje ne tik padeda išlaikyti produkto kokybę ir ypatybes, bet ir pagerina jo atsekamumą. Kai vaisiai vežami palaidi, jie gali susimaišyti su kitokios kilmės vaisiais.

Pakavimo etape įdiegta identifikavimo sistema leidžia užtikrinti produkto atsekamumą iki pat galutinio pardavimo ir yra papildoma produkto kilmės bei kokybės garantija.

„Kiwi de Corse“ pakuojami:

— į dėžes palaidai;

— eilėmis ant padėklų;

— į dėžutes (vartotojui parduodamais vienetais).

3.6. Specialios produkto registruotu pavadinimu ženklinimo taisyklės

Be privalomų nuorodų, nustatytų teisės aktuose dėl maisto produktų ženklinimo ir pateikimo, etiketėje tame pačiame matymo plote pateikiamas registruotas produkto pavadinimas ir Europos Sąjungos SGN simbolis.

4. Glaustas geografinės vietovės apibūdinimas

„Kiwi de Corse“ geografinė vietovė apima šių Aukštutinės Korsikos departamento savivaldybių teritoriją:

Aghione, Aléria, Antisanti, Biguglia, Borgo, Canale-di-Verde, Casevecchie, Castellare-di-Casinca, Cervione, Chiatra, Furiani, Ghisonaccia, Giuncaggio, Linguizzetta, Lucciana, Lugo-di-Nazza, Monte, Olmo, Pancheraccia, Penta-di-Casinca, Pietroso, Poggio-di-Nazza, Poggio-Mezzana, Prunelli-di-Fiumorbo, San-Giuliano, San-Nicolao, Santa-Lucia-di-Moriani, Santa-Maria-Poggio, Serra-di-Fiumorbo, Solaro, Sorbo-Ocagnano, Taglio-Isolaccio, Talasani, Tallone, Tox, Valle-di-Campoloro, Ventiseri, Venzolasca, Vescovato.

5. Ryšys su geografine vietove

Ryšys su geografine vietove grindžiamas šiai geografinei vietovei būdingais gamtiniais (reljefas, dirvožemis ir klimatas) ir žmogiškaisiais (vietinių žmonių patirtis) veiksniais.

„Kiwi de Corse“ geografinę vietovę (Korsikos rytinė lyguma) daugiausia sudaro 150–300 m aukščio kalvos ir plynaukštės, o vakaruose stūkso prie skalūninės Korsikos dalies prisišliejusi šoninė kalnyno atšaka, taip pat 800–1200 m aukščio keterų linija.

Struktūros požiūriu didžiajai daliai dirvožemio formacijų būdingos palyginti vienodos savybės, t. y. dirvožemyje daugiausia smėlio, dumblo ir molio, o cheminiu požiūriu jis yra rūgštokas.

Dėl salos geografinės padėties ir ryškaus reljefo „Kiwi de Corse“ auga labai palankaus tipinio Viduržemio jūros klimato sąlygomis, pasižyminčiomis šiltomis žiemomis ir vasaromis, kurioms būdingas palyginti ilgas sausros laikotarpis. Dėl geografinės platumos saulė Korsikoje šviečia beveik visais metų laikais, o „Kiwi de Corse“ auginimo vietovėje – vidutiniškai 2 700 valandų per metus.

Jūros įtaka geografinei vietovei suteikia labai išskirtinių savybių, palyginti su kitais šalies ir Europos kivių auginimo regionais.

Šalnų, galinčių smarkiai pažeisti augalus arba vaisius, čia pasitaiko labai retai arba visai nebūna. Gan žema temperatūra žiemą užtikrina vegetacinės ramybės etapą ir tinkamai pumpurams formuotis reikalingą vėsą.

Kadangi nėra pavojaus, kad derlių sunaikins rudeninės šalnos, „Kiwi de Corse“ augintojai palieka vaisius ant medžių natūraliai sunokti.

Saloje juntama jūros įtaka gerokai sušvelnina kitas dvi svarbias Viduržemio jūros klimato savybes, į kurias „Kiwi de Corse“ jautriai reaguoja, t. y. aukštą temperatūrą ir sausą vasaros orą.

Didžiausia vasaros temperatūra labai retai viršija 33 °C ir dažniausiai siekia 27–30 °C, o santykinė oro drėgmė labai retai yra mažesnė nei 40 %.

Kalnuotas ir aukštas Korsikos reljefas yra didžiausias privalumas drėgmės požiūriu – metinis kritulių kiekis čia palyginti didelis. Šilto brizo – pakrančių vietovėms būdingo reiškinio – įtaką dar labiau sustiprina dėl reljefo susidaranti natūrali konvekcija. Svarbiausia yra tai, kad dėl šių reiškinių vėjas patenka giliau į salą ir ten pučia pakankamai, bet ne pernelyg smarkiai, todėl užtikrina tinkamą „Kiwi de Corse“ sodų ventiliaciją ir sumažina ligų pavojų.

Korsikoje vaismedžių auginimo tradicija yra labai sena. Būtent ilgametė vaismedžių auginimo, taip pat vynuogininkystės, kurios ne vienas techninis veiksmas panašus į kivių auginimo (žaliuojančių medžių genėjimas ir šakų raišiojimas), patirtis paskatino XX amžiaus 8-ojo dešimtmečio pradžioje imtis kivių auginimo.

Be to, labai greitai šia kultūra susidomėjo San Džuliano INRA-CIRAD tyrimų stotis. Pirmieji kivių augalai į šią stotį pateko 1969 m. vasario mėn. Tai buvo keturios pagrindinės Naujojoje Zelandijoje tuo metu augintos veislės: 'Monty', 'Abbott', 'Bruno' ir, žinoma, 'Hayward'. Greitai paaiškėjo, kad, kaip ir visose kitose kivius auginančiose šalyse, veislė 'Hayward' labiausiai tenkina augintojus dėl savo našumo, tinkamo vaisių dydžio (vidutiniškai maždaug 100 g), taisyklingos vaisių ovalo formos ir daug geresnių nei kitų veislių laikymo galimybių. Be to, ši veislė yra geriausiai prisitaikiusi prie geografinės vietovės dirvožemio ir klimato sąlygų, t. y. rūgštoko dirvožemio ir Viduržemio jūros klimato, kuriam būdingas didelis saulėtumas ir jūros įtaka. Taigi 'Hayward' tapo išskirtine veisle, naudojama „Kiwi de Corse“ auginti.

Salos augintojai įgijo patirties, kuri jiems suteikia galimybę kivius auginti atsižvelgiant į specifines Korsikos aplinkos sąlygas ir prisitaikant prie klimato pokyčių.

Žiemos tampa vis švelnesnės, o kiviams šiuo laikotarpiu reikia šalčio, kuris paskatina žydėjimo indukciją ir tinkamą pumpurų formavimąsi. Todėl, siekiant išlaikyti perspektyvų auginimą ir, svarbiausia, vaisių kokybę, kivių auginimo praktiką teko pritaikyti.

Augintojai ėmė raišiodami formuoti medžius į plotį, kad šakos būtų kuo ilgesnės ir našumas iš hektaro išliktų patenkinamas.

Be to, siekiant išvengti dėl labai karšto pavasario ir vasaros išaugančio didelio šakų skaičiaus, vasarą žaliuojantys medžiai genimi. Tokio genėjimo tikslas yra pašalinti nereikalingas šakas, kad vaisiai gautų kaip įmanoma daugiau saulės šviesos ir kad dėl to juose padidėtų cukraus kiekis.

Be to, retinimas leidžia sumažinti medžio apkrovą pašalinant perteklinius ir deformuotus vaisius, todėl užauginami kokybiški ir tinkamo dydžio kiviai.

Augintojai optimaliai naudoja trąšas – medžius tręšia tik tuomet, kai našumas yra mažas (azoto trąšų kiekis yra mažesnis nei kituose kivius auginančiuose regionuose ir sudaro daugiausiai 180 vnt./ha per metus, tręšiant mažiausiai per 3 kartus), be to, labai tiksliai reguliuoja drėkinimą.

Galiausiai šalnų nebuvimas ir švelnus rudens klimatas leidžia ilgai išlaikyti vaisius ant medžio. Taigi derlius rankomis skinamas vėliau nei kituose regionuose ir vaisiuose susidaro daugiau cukraus.

Korsikos ūkininkai sugebėjo išplėtoti techninius įgūdžius, reikalingus siekiant kokybiškus vaisius užauginti moderniuose nedideliuose vaismedžių soduose (vidutinis plotas – 7 ha), kuriuose vaismedžiai susodinti labai tankiai ir naudojami mechanizuoti auginimo metodai.

„Kiwi de Corse“ vaisiai gaunami iš veislės 'Hayward', kuri yra geriausiai prisitaikiusi prie geografinės vietovės dirvožemio ir klimato sąlygų.

Vaisiams būdingas saldus ir rūgštokas skonis, taip pat minkštas ir sultingas minkštimas.

„Kiwi de Corse“ vaisiuose cukraus kiekis yra ne mažesnis kaip 12 Brix laipsnių, o jų standumas – ne mažesnis kaip 1,5 kg/0,5 cm2.

Toks didelis refraktometrinis indeksas labai prisideda prie puikaus šių vaisių išsilaikymo juos sandėliuojant prieš pateikiant rinkai. Jis leidžia išsaugoti standų minkštimą.

„Kiwi de Corse“ geografinės vietovės gamtiniai veiksniai yra labai palankūs pirmiau aprašytos itin geros kokybės produktams auginti.

Dirvožemis nėra nei pernelyg molingas, nei pernelyg klintinis, o tai labai svarbu auginant kivius, nes, viena vertus, šių augalų šaknys gali greitai uždusti, todėl jie nemėgsta labai molingo dirvožemio, kita vertus, jie gali susirgti geležies trūkumo sukeliama chloroze, jei aktyviųjų klinčių kiekis dirvožemyje viršija 5–7 %.

Kalnuotas ir aukštas reljefas yra didžiausias privalumas drėgmės požiūriu, be to, jis daro įtaką šiltam brizui, užtikrina tinkamą sodų ventiliaciją ir sumažina ligų pavojų. Dėl reljefo ir jūros veikiamo salos klimato sąlygų temperatūra vasarą nebūna pernelyg aukšta, o kritulių ir drėgmės kiekis yra palyginti didelis, kad kompensuotų didelę kivio augalų evapotranspiraciją per lapus. Be to, dėl tokio reljefo ir klimato sąlygų derinio žiemą temperatūra būna palyginti žema (vidutiniškai 5–7 °C), todėl užtikrina vegetacinės ramybės etapą ir tinkamam pumpurų formavimuisi reikalingą vėsą, o rudenį ir pavasarį gerokai sumažėja šalnų pavojus.

Be to, didelis geografinės vietovės saulėtumas prisideda prie didesnio cukrų kiekio susidarymo vaisiuose.

Iš visų šių palankių gamtinių veiksnių didžiausią poveikį „Kiwi de Corse“ ypatumui, be abejonės, turi jūros įtaka, dėl kurios orai rudenį yra švelnūs ir didesnių šalnų nepasitaiko iki lapkričio pabaigos. Tai didelis privalumas, palyginti su kitais dideliais auginimo regionais, nes augintojai derlių gali skinti vėliau, kai refraktometrinis indeksas yra didesnis (7 Brix laipsniai), t. y. kai vaisiai natūraliai ilgiau noksta ant medžių, o tai užtikrina puikų skonį (minkštimo sultingumą ir minkštumą), aromatines savybes (vaisiai saldūs ir rūgštoki) ir gerą šių vaisių išsilaikymą juos sandėliuojant prieš pateikimą rinkai. Taigi, palyginti su kitomis šalies ir Europos kivių auginimo vietovėmis, „Kiwi de Corse“ akivaizdžiai turi ypatingos kokybės potencialą.

Daugiau nei keturis dešimtmečius Korsikos kivių augintojų kaupta patirtis grindžiama kitų kultūrų, ypač vynmedžių, auginimo patirtimi.

Salos augintojų naudojami auginimo metodai (raišiojimas, žaliuojančių medžių genėjimas, retinimas ir apgalvotas tręšimas) leidžia geriau išnaudoti gamtines sąlygas siekiant užauginti kokybiškus „Kiwi de Corse“ vaisius.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://extranet.inao.gouv.fr/fichier/CDC-KiwiCorse.pdf

(1) OL L 343, 2012 12 14, p. 1.